Tre mænd på 28, 30 og 40 år er nu varetægtsfængslet, sigtet for flere indbruds- og tyveriforhold i især Hasseris og Kornblomstkvarteret i Aalborg. I forbindelse med indbrudskriminaliteten er der primært blevet stjålet designerlamper, dyre designermøbler samt sølvtøj. Den 28-årige fremgår i alle 15 sigtelser. Blandt andet et røveri ved indtrængen på privat bopæl i Hadsten, tyverier og indbrudstyveri og et enkelt brugstyveri af en personbil. Indbruddene er sket fra 9. oktober og frem til weekenden 19.-20. november, og her er de to andre mænd og medsigtet i en række forhold. Dyre designlamper- og stole Der er blandt andet tale om tyveri af udendørs ph-lamper, samt også indbrud og tyveri af lamper indendørs, omkring Vestbyen og Hasseris. Desuden også tyveri af svanestole fra en virksomhed ved havnen i Aalborg. Den 28-årige erkendte de fleste af sigtelserne, men erkendte ikke røveriet i Hadsten som et røveri, men et indbrud. Han forholdt sig ifølge anklager i sagen, Malene Lund Andersen, erkendende til det. Han kærede dog varetægtsfængslingen. Den 40-årige og den 30-årige nægter sig begge skyldige i at have medvirket til indbruddene, men accepterede varetægtsfængslingen, som for alle tres vedkommende varer i fire uger. De anholdte er også blevet sigtet for indbrud og brugstyverier i Midt -og Vestjyllands politikreds.

Referat:
Op til 15 sigtelser har tre nordjyske mænd imod sig i sagen om en indbrudsbølge i Aalborg - nu er de fængslet i fire uger.